Wen Jesus don seh dis praya,
him ahn ihn disaipl dem lef ahn gaan kraas Kidron Goly.
Rait dehso dehn wehn gat wan gyaadn,
ahn Jesus ahn ihn disaipl dem gaan iina ih.
Now Jesus aalwiez yuuztu miit deh wid ihn disaipl dem,
so Judas —di wan weh wehn gwain sel out Jesus— wehn wel ahn nuo weh paat dah plies wende.
So,
Judas gaan dah di gyaadn ahn ker wan huol paila Roman suoldya wid im.
Ahn di chiif priis ahn di Pharisee dem sen som Templ gyaad lang wid im tu.
Aala dem wende ker lamp,
ahn silinda,
ahn dehn suod tu.
Den Jesus,
weh wehn nuo aal weh wehn gwain hapm tu im,
step out ahn aks dem,
“Dah huu unu deh luk fah?”
Dehn ansa seh,
“Jesus,
weh kom fahn Nazareth.”
Jesus seh,
“Dah mii dah him!”
Ahn Judas —di wan weh wehn sel'im out— wende rait dehso,
deh stan op wid dem.
Now,
wen Jesus seh,
“Dah mii dah him,”
evrybady haal bak ahn jrap pan di grong!
Den,
Jesus aks dem agen,
“Dah huu unu deh luk fah?”
Ahn dehn tel im,
“Jesus,
weh kom fahn Nazareth.”
Den ihn ansa dem seh,
“Ah tel unu aredy seh Ai dah him.
So,
if dah mii unu deh luk fah,
den le'go mi disaipl dem.”
Wen Jesus seh dat,
ih mek weh wehn gwain hapm kom chruu wen ihn seh,
“Faada,
aala dem disaipl weh yu wehn gi mi stil deh wid mi,
ahn Ah no laas non a dem.”
Den Simon Peter haal out ihn suod weh ihn wehn gat,
ahn ihn chap aaf di Hai Priis sorvant rait iez.
Di sorvant wehn niem Malchus.
Bot Jesus tel Peter,
“Put bak op yo suod.
Yo no tink seh Ah no hafy sofa aal weh di Faada seh Ah gwain sofa?”
Den di Roman suoldya dem,
ahn dehn aafisa,
ahn di Templ gyaad dem grab Jesus ahn tai op ihn han.
Fos dehn ker im tu Annas,
weh dah wehn Caiaphas faadanlaa.
Caiaphas dah wehn di Hai Priis dah yier.
Him dah wehn di siem Caiaphas weh wehn tel di ada Jewish liida dem seh ih wehn muo beta fi mek wan man ded fi evrybady,
an fi mek evrybady ded.